सरकार छोड्नेबारे कुनै निर्णय भएको छैन : खनाल
नेकपा एकीकृत समाजवादीका सम्मानित नेता एवं पूर्वप्रधानमन्त्री झलनाथ खनालले पार्टीले सरकार छोड्नेबारे कुनै निर्णय नगरेको बताएका छन् । 
काठमाडौँ — नेकपा एकीकृत समाजवादीका सम्मानित नेता एवं पूर्वप्रधानमन्त्री झलनाथ खनालले पार्टीले सरकार छोड्नेबारे कुनै निर्णय नगरेको बताएका छन् । पार्टीको आसन्न राष्ट्रिय महाधिवेशनमा प्रस्तुत हुने दस्तावेजहरुको विषयमा छलफलका लागि सोमवार बसेको पोलिट ब्युरो बैठकपछि सञ्चारकर्मीहरुको जिज्ञासाको जवाफ दिने क्रममा नेता खनालले पार्टीको राजनीतिक प्रतिवेदनमा पनि सरकार छाड्ने कुरा उल्लेख नभएको स्पष्ट पारे । उनले पार्टीको राष्ट्रिय महाधिवेशनमा पेश हुने राजनीतिक प्रतिवेदनमाथि मंगलबारदेखि सूरु हुने पार्टी केन्द्रीय कमिटी बैठकमा थप छलफल हुने बताए । नेकपा एसले मंगलवारबाट ललितपुरमा पार्टी केन्द्रीय कमिटी बैठक बोलाएको छ । नेता खनालले दुई दिनसम्म चल्ने सो बैठकमा महाधिवेशनमा प्रस्तुत हुने राजनीतिक प्रतिवेदन, सांगठनिक प्रतिवेदन, पार्टीको समाजवादी कार्यक्रम र विधान संशोधनका विषयमा छलफल गरी टुंगो लगाइने बताए । उनले भने, ‘आजको बैठकले हाम्रो पार्टीको केन्द्रिय कमिटी बैठक भोलि र पर्सि गर्ने भन्ने निर्णय छ ।र, त्यो बैठकमा पार्टीको महाधिवेशनमा प्रस्तुत हुने ४ वटा दस्तावेज प्रस्तुत गर्ने कुराहरुको पनि निर्णय गर्‍यो । अहिले राजनीतिक प्रतिवेदनको बारेमा व्यापक छलफल भएको छैन । आज त्यो समय पनि पुगेन । किनभने भर्खर-भर्खर बाँडियो, सबैले अध्ययन गर्न पाउनुभएन । अब केन्द्रिय कमिटी बैठकमा मात्रै छलफल हुन्छ,' उनले भने, 'त्यहाँ छलफल भएपछि मात्रै त्यहाँ के-के कुरा रहेछन् भन्ने पनि आउँछ । तर मैले थाहा पाएसम्म राजनीतिक प्रतिवेदनले सरकार छोड्ने कुरा गरेको छैन । हामीले अहिले त्यस्तो कुनै निर्णय गरेका छैनौँ ।'नेकपा एसको राष्ट्रिय महाधिवेशन आगामी असार १६ देखि २० गतेसम्म काठमाडौंमा हुँदैछ । 